**Avalik kiri Tartu linnavalitsusele ning selle moodustanud Reformierakonnale, Sotsiaaldemokraatlikule erakonnale ja Isamaale.**

11. oktoober 2022

**Pöördume teie poole linnavolinike ja linnakodanike kaasamise küsimuses seoses väga olulise ruumilise mõjuga Tartu linna planeeritava ohtlike jäätmete põletamise tehase ehitamisega. Kutsume üles linnavalitsust mitte vältima linnakodanike põhjalikku teavitamist linna ehitatava suure ohtlike jäätmete põletamise tehase osas. Samuti kutsume üles linnavalitsust viivitamatult peatama kogu protsessi menetlus seniks kuni pole toimunud linnakodanike laialdast teavitamist.**

Tartu linnavalitsus ei ole meie hinnangul juhtinud protsessi linnaelanike ega ka ettevõtja huve silmas pidades. Linnaelanikke ei ole informeeritud ohtlike jäätmete põletamise tehase suuremastaapsest ümberehitamisest ja keskkonnamõjude hinnangust. Samuti ei ole läbi viidud ka korrektne protseduur tehase laiendamiseks.

Linnavalitsus soovib uut detailplaneeringut tegemata ning linnakodanikele keskkonnamõjude hindamise protsessi tutvustamata lubada ohtlike jäätmete tehase laiendamist 15 aastat vana detailplaneeringu alusel. Linnavalitsus ei ole korrektselt algatanud uut detailplaneeringut, mille raames saaks läbi viia põhjalikku mitmekülgse mõjude hindamise ning linnaelanike kaasamise. Hetkel kehtiv detailplaneering pärineb aastast 2005 ning sätestab, et krundile Ravila 77 on planeeritud ohtlike jäätmete ladustamise hoone. Kehtiv detailplaneering ei sea antud krundil paiknevatele hoonetele keskkonnatingimusi v.a ladustamishoonele. Detailplaneering seab antud krundil ehituse kõrguse piiranguks kuni 12m. Selliste objektide puhul nagu põletusjaam on äärmiselt küsitav vanemate kui 10 aasta taguste planeeringute kasutamine lubade andmisel.

Tartu linnavolikogu liikmed, rääkimata tavakodanikust, ei ole kaasatud aruteludesse uue põletusjaama rajamise ning mõjude kohta linna keskkonnale. Linnavolikogu liikmetele ei ole tutvustatud keskkonnamõjude hindamise raportit ning meid ei ole kaasatud ohtlike jäätmete käitlemise arendamise plaanide aruteludesse. Jäätmete põletusjaam, mille planeeritav tootmismaht suureneb 7,5 korda ning mis peab hakkama teenindama kogu Eesti ohtlike jäätmete utiliseerimist, võib omada laialdast mõju kogu ümbritsevale keskkonnale. Linnavalitsuse hoiak vältida linnavolikogu ja linnaelanike informeerimist niivõrd olulises küsimuses ning toimetada vaid juriidiliste protseduuride najal, ei ole selge ja ei ole mitte mingil juhul aktsepteeritav.

Peame oluliseks, et Tartu linnas ja lähiümbruses toimiks kaasaegne tööstus ja kaasaegsel tehnoloogial põhinev jäätmete käitlemine ning põletusjaam on üks selliseid ettevõtteid. Seetõttu, et mitte tekitada ohtlikku pretsedenti halvast juhtimisest tööstuse arendamisel linnas, peab linnavalitsus juhtima protsessi avatult ning jagama kogu olulist informatsiooni volikoguga ja linnakodanikega.

Kutsume üles linnapead ja linnavalitsust läbi viima korraliku avalikkuse teavitamise ja kaasamise protseduuri ohtlike jäätmete põletamise tehase ehitamise kohta. Kutsume üles linnavalitsust mitte peituma JOKK skeemide taha ning läbi viima korraliku õiguspärast protseduuri, mis eeldab uue detailplaneeringu algatamist Ravila 75 ja Ravila 77 kruntidele. Samuti kutsume linnapead üles viivitamatult esitama volikogule keskkonnamõjude uuringu tulemused, ohtlike jäätmete loetelu ning jääksoojuse kasutamise plaani ja mitte kinni hoidma olulist informatsiooni sedavõrd mastaapse mõjuga objekti kohta Tartu linnas.

Eesti 200 Tartu fraktsiooni juht Kristina Kallas

Eesti Konservatiivse Rahvaerakonna Tartu fraktsiooni juht Silver Kuusik

Keskerakonna Tartu juht Jaan Toots